Suid-Afrika se nasionale skuld het al tot R3 000 miljard geklim en die land word deur ’n verdere kredietafgradering in die gesig gestaar, het Mmusi Maimane, DA-leier in die parlement, Woensdagaand gesê.
Hy het in ’n debat in die nasionale vergadering oor die resessie gesê enigiemand wat ontken dat Suid-Afrika in die middel van ’n ernstige ekonomiese krisis is, kan nie in die parlement oor oplossings debatteer nie.
Dit kom nadat adj.pres. David Mabuza vroeër die dag in vraetyd in die parlement ontken het dat Suid-Afrika in ’n tegniese resessie is.
Volgens Maimane het ekonome die ANC se wêreld as ’n pre-1990-heelal beskryf, ’n wêreld waarin die Berlynse Muur nog nie afgebreek is nie.
“In hul wêreld is die staat alles en moet alles doen. In hul wêreld is staatsondernemings die antwoord, maak nie saak hoe sleg hulle bestuur word nie.
“In hul wêreld kan landsburgers nie vertrou word om hul eie toekoms te beheer of hul eie grond te besit nie. Die staat weet wat die beste vir jou is.”
Suid-Afrika se probleme sal nie met ’n stimuluspakket of ’n beleggingskonferensie opgelos word nie, het hy gesê met verwysing na pres. Cyril Ramaphosa se vroeëre aankondiginge hieroor.